L 315/8
ET
Euroopa Liidu Teataja
7.12.2022
Artikkel 2
Mõisted Käesolevas määruses kasutatakse asjakohaselt määruse (EL) 2018/1091 artikli 2 punktides a, b, d ja e sätestatud mõisteid „põllumajanduslik majapidamine“, „ühismaa põllumajandusüksus“, „loomühik“ ja „kasutatav põllumajandusmaa“.
Lisaks kasutatakse järgmisi mõisteid: 1)
„põllumajanduslik tegevus“ – Euroopa Parlamendi ja nõukogu määruse (EÜ) nr 1893/2006 (21) kohane põllumajanduses toimuv majandustegevus, mis kuulub gruppidesse A.01.1, A.01.2, A.01.3, A.01.4 või A.01.5, või gruppi A.01.6 kuuluv „põllumajandusmaa hea põllumajandus- ja keskkonnaseisundi säilitamine“, mis toimub liidu majandusterritooriumil kas põhi- või kõrvaltegevusena; klassi A.01.49 tegevusaladest kuuluvad siia ainult „poolkodustatud ja muude elusloomade kasvatamine“, kuid mitte putukakasvatus, ning „mesindus ning mee ja mesilasvaha tootmine“;
2)
„piimatöötlemisettevõte“ – ettevõte või põllumajanduslik majapidamine, mis ostab piimatoodete valmistamiseks piima või teatud juhtudel piimatooteid; see hõlmab ka ettevõtteid, mis koguvad piima või koort, et toimetada see töötlemata kujul täielikult või osaliselt teistele piimatöötlemisettevõtetele;
3)
„tapamaja“ – ametlikult registreeritud ja heaks kiidetud ettevõte, millel on luba selliste loomade tapmiseks ja korrastamiseks, kelle liha on ette nähtud inimtoiduks;
4)
„haudejaam“ – ettevõte, mis tegeleb munade hautamise ning tibude koorutamise ja tarnimisega;
5)
„vaatlusüksus“ – identifitseeritav üksus, mille kohta on võimalik koguda andmeid;
6)
„valdkond“ – üks või mitu andmekogumit, mis hõlmavad spetsiifilisi teemasid;
7)
„teema“ – vaatlusüksuste kohta kogutava teabe sisu, kusjuures iga teema hõlmab üht või mitut alamteemat;
8)
„alamteema“ – spetsiifilise teemaga seotud vaatlusüksuste kohta kogutava teabe üksikasjalik sisu, kusjuures iga alamteema hõlmab üht või mitut muutujat;
9)
„taimekaitsevahendid“ – kasutajale tarnitaval kujul tooted, mis koosnevad määruse (EÜ) nr 1107/2009 artikli 2 lõikes 2 osutatud toimeainetest, nimetatud määruse artikli 2 lõike 3 punktis a osutatud taimekaitseainetest või artikli 2 lõike 3 punktis b osutatud sünergistidest või sisaldavad neid aineid ning on ette nähtud üheks nimetatud määruse artikli 2 lõikes 1 kirjeldatud kasutusalaks;
10) „andmekogum“ – üks või mitu koondmuutujat, mis on esitatud struktureeritud kujul; 11) „muutuja“ – vaatlusüksuse tunnus, millel võib olla rohkem kui üks väärtus teatavast väärtuste kogumist; 12) „eelkontrollitud andmed“ – andmed, mida liikmesriigid on kontrollinud kokkulepitud ühiste valideerimisreeglite alusel, kui need on olemas; 13) „sihtotstarbelised andmed“ – kasutajatele teataval ajahetkel erilist huvi pakkuvad andmed, mis ei sisaldu korrapärastelt koostatavates andmekogumites; 14) „haldusandmed“ – andmed, mille on loonud mittestatistiline allikas ning mis on tavaliselt niisuguse avaliku või erasektori organi valduses, kelle peamine eesmärk ei ole pakkuda statistikat; 15) „metaandmed“ – teave, mis on vajalik statistika kasutamiseks ja tõlgendamiseks ning mis kirjeldab andmeid struktureeritud viisil; 16) „professionaalne kasutaja“ – isik, kes kasutab põllumajandussektoris taimekaitsevahendeid oma kutsetegevuse käigus, sealhulgas operaatorid, tehnikud, tööandjad ja iseenda tööandjad.
(21) Euroopa Parlamendi ja nõukogu 20. detsembri 2006. aasta määrus (EÜ) nr 1893/2006, millega kehtestatakse majanduse tegevusalade statistiline klassifikaator NACE Revision 2 ning muudetakse nõukogu määrust (EMÜ) nr 3037/90 ja teatavaid EÜ määrusi, mis käsitlevad konkreetseid statistikavaldkondi (ELT L 393, 30.12.2006, lk 1).